ΓΡΑΠΤΗ ΕΡΩΤΗΣΗ E-0104/98

υποβολή: Marjo Matikainen-Kallström (PPE) προς την Επιτροπή

(30 Iανουαρίου 1998)

Θέμα: Βελτίωση της ασφάλειας των πτήσεων στις περιοχές Natura 2000

Τελευταίως διεξάγονται στη Φινλανδία δημόσιες συζητήσεις σχετικά με τις επιπτώσεις στην ασφάλεια των πτήσεων από την ύπαρξη, πλησίον αεροδρομίων, περιοχών που υπάγονται στο πρόγραμμα Natura 2000. Στη Φινλανδία υπάρχουν 120 περιοχές του Natura, οι οποίες βρίσκονται σε ακτίνα 15 χλμ. από αεροδρόμια. Λόγω του γεγονότος αυτού η ασφάλεια των πτήσεων καθίσταται προβληματική δεδομένου ότι τα αεροσκάφη κινδυνεύουν να συγκρουσθούν με πτηνά κατά τις προσγειώσεις και απογειώσεις. Παρόλο που το δίκτυο Natura της Ευρωπαϊκής Ένωσης αποβλέπει στην προστασία της πολυμορφίας της φύσης στην Κοινότητα, ο στόχος δεν πρέπει να επιτευχθεί κατά τρόπο που να θέτει, καθόιονδήποτε τρόπο, σε κίνδυνο την ασφάλεια των πολιτών της ΕΕ.

Αναφορικά με τα ανωτέρω, ερωτώ την Επιτροπή ποια μέτρα προτίθεται να λάβει προκειμένου να διασφαλισθεί ότι τα κράτη μέλη δεν θα θέσουν σε κίνδυνο την ασφάλεια των πτήσεων συμπεριλαμβάνοντας στο πρόγραμμα Natura ευρισκόμενες πλησίον αεροδρομίων περιοχές.

Απάντηση της καςBjerregaard εξ ονόματος της Επιτροπής

(16 Μαρτίου 1998)

Το Αξιότιμο Μέλος του Κοινοβουλίου, μολονότι αναφέρεται στην Φινλανδία, εκφράζει έναν γενικότερο φόβο ότι το μελλοντικό δίκτυο Natura 2000 θα περιλάβει τοποθεσίες που βρίσκονται κοντά σε αεροδρόμια, και, ως εκ τούτου, θα αποτελούν δυνητική απειλή για την ασφάλεια των αεροπορικών μεταφορών.

Στόχος του Natura 2000 είναι, όπως αναφέρει το Αξιότιμο Μέλος του Κοινοβουλίου, η διατήρηση της βιοποικιλότητας, και ιδίως των ενδιαιτημάτων και ειδών ευρωπαϊκού ενδιαφέροντος, όσον αφορά τη διατήρηση. Ορισμένες συνιστώσες της εν λόγω βιοποικιλότητας, και ειδικότερα τα πτηνά, είναι γνωστό ότι συγκρούονται με αεροσκάφη, με αποτελέσματα που μπορεί να είναι πολύ σοβαρά.

Ωστόσο, η Επιτροπή δεν έχει ενημερωθεί για τυχόν επιδείνωση της αεροπορικής ασφάλειας λόγω της επιλογής τοποθεσιών για το μελλοντικό δίκτυο Natura 2000. Αξίζει βεβαίως να σημειωθεί ότι το δίκτυο Natura 2000 θα περιλάβει όχι μόνο τοποθεσίες για προστασία των πτηνών στο πλαίσιο της οδηγίας του Συμβουλίου 79/409/ΕΟΚ της 2 ας Απριλίου 1979 περί της διατηρήσεως των αγρίων πτηνών(1) - της καλούμενης οδηγίας για τα πτηνά, αλλά και τοποθεσίες χαρακτηρισμένες βάσει της οδηγίας του Συμβουλίου 92/43/ΕΟΚ της 21ης Μαΐου 1992 περί της διατηρήσεως των φυσικών οικοτόπων (ενδιαιτημάτων) και της άγριας πανίδας και χλωρίδας(2) - της καλούμενης οδηγίας για τα ενδιαιτήματα - με σκοπό την διατήρηση της άγριας πανίδας, καθώς και της χλωρίδας και των τύπων ενδιαιτημάτων.

Η επιλογή των τοποθεσιών και η οριοθέτησή τους στο πλαίσιο του Natura 2000 γίνεται κατ' αποκλειστικότητα βάσει βιολογικών κριτηρίων, σύμφωνα με τις διατάξεις του παραρτήματος ΙΙΙ (στάδιο 1) της περί ενδιαιτημάτων οδηγίας και τις αποφάσεις του Ευρωπαϊκού Δικαστηρίου στις υποθέσεις Santoåa και Lappel Bank. Είναι σαφές ότι η παρουσία αεροδρομίου κοντά σε τοποθεσία δεν είναι δυνατόν να αποτελέσει, αυτή καθαυτή, λόγο μη επιλογής.

Ωστόσο, αναγνωρίζοντας τον κίνδυνο που συνεπάγεται μια σύγκρουση πτηνών με αεροσκάφη, ο Διεθνής Οργανισμός Πολιτικής Αεροπορίας μελετά, επί σειράν ετών, τα κατάλληλα μέτρα αποφυγής τέτοιου ενδεχομένου, μέσω της επιτροπής Bird Strike. Έχει εξάλλου γίνει επεξεργασία συνιστώμενων βέλτιστων πρακτικών ως κατευθυντηρίων γραμμών για τα κράτη στα οποία ανήκει η πρωτίστως η ευθύνη για την αεροπορική ασφάλεια της αεροπλοΐας στην επικράτειά τους.

Επιπλέον, μολονότι η περί πτηνών οδηγία θεσπίζει ένα γενικό σύστημα προστασίας όλων των πτηνών, προβλέπει επίσης την δυνατότητα παρεκκλίσεων από τις περί προστασίας διατάξεις όταν δεν υπάρχει άλλη ικανοποιητική λύση. Η αεροπορική ασφάλεια αποτελεί έναν από τους ειδικά αναφερόμενους λόγους στην οδηγία.

Κατά συνέπειαν, δεδομένου δε ότι πρόκειται για ζήτημα διαχείρισης της άγριας πανίδας, τα ζητήματα που αφορούν την αεροπορική ασφάλεια και τις τοποθεσίες του Natura 2000 μπορούν καλύτερα να αντιμετωπιστούν στο πλαίσιο διαχειριστικών προγραμμάτων των εν λόγω τοποθεσιών.

Η Επιτροπή δεν προτίθεται να υποβάλει σχετικές νομοθετικές προτάσεις.

(1) EE αριθ. L 103, 25.4.1979.

(2) EE L 206, 22.7.1992.